Ρομπέρτο Μπάτζο

Ποδοσφαιρική Καριέρα

Ο Ρομπέρτο Μπάτζο ξεκίνησε τα ποδοσφαιρικά του βήματα σε ηλικία μόλις 15 ετών στην Βιτσέντζα όπου σε τρία χρόνια (1982-1985) είχε 36 συμμετοχές και σημείωσε 13 γκολ ενώ θεωρούνταν ως το μεγαλύτερο ταλέντο του Ιταλικού ποδοσφαίρου. 
Το καλοκαίρι του 1985 έγινε μεταγραφή στην Φιορεντίνα. Ένα μήνα πριν την έναρξη της σεζόν ο Μπάτζο υπέστη συντριπτικό τραυματισμό κάτι που τον επηρέασε σε όλο το υπόλοιπο της καριέρας του. Το ποδοσφαιρικό του ντεμπούτο στην Σέριε Α΄ έλαβε χώρα σε ένα παιχνίδι με αντίπαλο την ΟΚ Σαμπντόρια στις 21 Σεπτεμβρίου 1986. Το πρώτο του γκολ έρχεται λίγους μήνες μετά εναντίον της Νάπολι στις 10 Μαΐου του 1987. Με την ομάδα της Φλωρεντίας αγωνίστηκε από το 1985 μέχρι και το 1990 πραγματοποιώντας 94 συμμετοχές και σημειώνοντας 39 γκολ. Μέχρι σήμερα παραμένει ένα από τα μεγαλύτερα και πιο δημοφιλή αστέρια στην ιστορία του Συλλόγου.
Η πιο παραγωγική περίοδος του Μικρού Βούδα ήρθε στο Τορίνο για λογαριασμό της Γιουβέντους. Η μεταγραφή του το καλοκαίρι του 1990 ήταν η πιο ακριβή έως τότε στην ιστορία του παγκοσμίου ποδοσφαίρου ενώ προκάλεσε οργισμένες αντιδράσεις από τους οπαδούς της Φιορεντίνα.  Με την Γηραιά Κυρία του Ιταλικού Ποδοσφαίρου έφτασε τα 78 γκολ σε 141 συμμετοχές στην Serie Α πραγματοποιώντας εξαιρετικές εμφανίσεις, κατέκτησε το Κύπελλο ΟΥΕΦΑ το 1993 και το νταμπλ το 1995 ενώ το 1993 ανακηρύχθηκε Κορυφαίος ποδοσφαιριστής της Ευρώπης και του Κόσμου. Ο Μπάτζο θεωρείται ένας από τους 50 κορυφαίους ποδοσφαιριστές στην μακραίωνη ιστορία της Γιουβέντους. 
Ακολούθησαν δύο χρόνια (1995-1997) στην Μίλαν, ένας χρόνος στην Μπολόνια και δυο ακόμα αγωνιστικές περιόδους στην Ίντερ. Έκλεισε την μεγάλη καριέρα του στην Μπρέσια το 2004 όπου στις 16 Μαΐου του 2004 στο τελευταίο του παιχνίδι εναντίον της Μίλαν στο Σαν Σίρο καταχειροκροτήθηκε από 80.000 θεατές.
Συνολικά αγωνίστηκε σε 488 παιχνίδια στην Ιταλία και σημείωσε 218 τέρματα, τα 205 στην Serie Α ένας από τους τοπ 10 σκόρερ όλων των εποχών.
Ο Ρομπέρτο Μπάτζο έγινε ευρέως γνωστός από τις σπουδαίες εμφανίσεις του σε τρία Μουντιάλ του 1990, του 1994 και του 1998. Το 1990 το ένα από τα 2 του γκολ που σημείωσε στην διοργάνωση (απέναντι στην Τσεχοσλοβακία) ψηφίστηκε ως το καλύτερο του τουρνουά και παραμένει ένα από τα θεαματικότερα στην ιστορία των Μουντιάλ. Η Ιταλία έφτασε μέχρι τα Ημιτελικά όπου αποκλείστηκε στα πέναλτι από την Αργεντινή του Ντιέγκο Μαραντόνα. Το 1994 ήταν ο αδιαμφισβήτητος ηγέτης της Ιταλίας και την οδήγησε στον τελικό απέναντι στην Βραζιλία σημειώνοντας πέντε γκολ όλα στην φάση των νοκ άουτ (δύο στους 16 απέναντι στην Νιγηρία, ένα στα Προημιτελικά απέναντι στην Ισπανία και δύο στα Ημιτελικά απέναντι στην Βουλγαρία). Στον τελικό ο Μπάτζο αγωνίστηκε τραυματισμένος και η Ιταλία έχασε το Κύπελλο στα πέναλτι. Η στιγμή που ο Μπάτζο αστόχησε στο δικό του έχει μείνει χαραγμένη σε εκατομμύρια κόσμο και θεωρείται μια από τις πιο χαρακτηριστικές στιγμές όλων των εποχών στην ιστορία των Μουντιάλ. Το 1998 ο Μπάτζο σημείωσε 2 γκολ αλλά η Ιταλία αποκλείστηκε πάλι στα πέναλτι αυτή τη φορά στα Προημιτελικά από την μετέπειτα τροπαιούχο Γαλλία του Ζινεντίν Ζιντάν.
Είναι ο μοναδικός Ιταλός ποδοσφαιριστής ο οποίος έχει σκοράρει σε 3 Μουντιάλ και ο πρώτος Ιταλός σκόρερ στην ιστορία των Παγκοσμίων Κυπέλλων μαζί με τον Κριστιάν Βιέρι και τον Πάολο Ρόσι με 9 γκολ.